Suomalaisen vaate- ja taidemuotoilija Ritva-Liisa Pohjalaisen nimestä lyhenteenä muodostetun Luhta Sportswear Companyn Ril's tuotemerkin myymälä Helsingin Pohjoisesplanadilla. 
**Ritva-Liisa Pohjalainen** (s. 26. marraskuuta 1949 Raahe)  on suomalainen Kuopiossa asuva muotoilija, jonka erityisvahvuuksiin kuuluu korkealaatuisen ja uutta luovan taiteellisen työn yhdistäminen teolliseen valmistettavuuteen. Pohjalainen valmistui vaatetus- ja tekstiilitaiteilijaksi Taideteollisesta korkeakoulusta vuonna 1974. Hän on siitä lähtien ollut yksi Suomen johtavista muotisuunnittelijoista. Hän on uudistanut suomalaista valmisvaateteollisuutta muun muassa perehtymällä markkinointiin ja materiaalituotantoon eri puolilla maailmaa. Laajassa, kokeellisessa uniikkituotannossaan Pohjalainen on liittänyt tekstiili- ja vaatesuunnitteluun klassisen kuvanveiston piirteitä. Hän on toiminut suunnittelijana muuun muassa Piretalle, Silolle, Kestilälle, Finn Flarelle ja Piretta-PTA:lle.

Pohjalainen suunnitteli nimeään kantavaa Ril’s-mallistoa L-Fashion Groupille aina vuoteen 2008 saakka.

Viimeisinä vuosina hän on tehnyt vaatetusprojekteja ja suunnitellut mm. Finnairin, Alkon ja Leijona Cateringin työasumallistot. 

Pohjalainen valmistui lasi-ja keramiikkamuotoilijaksi vuonna 2010. Hänen tuotantonsa käsittää uniikkeja lasiveistoksia, taidelasin piensarjatuotantoja, koruja, keramiikkaa sekä valaisimia.*lähde?*

Taidelasin parissa hän työskentelee Nuutajärvellä Suomessa ja Muranossa Italiassa arvostetun lasimaestro Pino Signoretton kanssa. Hänellä oli lasiveistosnäyttely Shanghaissa Kiinassa lokakuussa 2017 osana Suomi 100 -ohjelmaa.*lähde?*

Ritva-Liisa Pohjalainen on ottanut aktiivisesti kantaa suomalaisen käsityö- ja teollisuusosaamisen säilyttämisen ja kehittämisen puolesta. Pohjalainen on opettanut vaatesuunnittelua Taideteollisessa korkeakoulussa ja hänen töitään on esitelty monissa näyttelyissä Suomessa ja ulkomailla. Hänelle on myönnetty useita merkittäviä huomionosoituksia, kuten Kaj Franck -muotoilupalkinto vuonna 2004 ja Itä-Suomen yliopiston kunniatohtorin nimike vuonna 2010. Suomen virka-ja liikenaisten liitto myönsi hänelle Vuoden nainen -palkinnon vuonna 2015.*lähde?*

Koulutus
--------

* Ylioppilas, Raahen lukio
* Taiteen maisteri, Taideteollinen korkeakoulu, 1974
* vaatesuunnittelun opettaja TaiKissa 1996–1998
* Muotoilija (AMK) (lasi- ja keramiikkalinja), Kuopion Muotoiluakatemia / Savonia-ammattikorkeakoulu 2010

Tunnustukset
------------

* Ornamo-pallo, 1978
* Taideteollisuuden valtionpalkinto yhdessä Pirkko Vienolan ja Piippa Lappalaisen kanssa
* Kultainen vaatepuu, 1998
* Kaj Franck -muotoilupalkinto, 2004
* Kunniatohtori, Kuopion yliopisto, 2010
* Vuoden nainen, Suomen virka- ja liikenaisten liitto

Pohjalainen sai oman postimerkin, kun 2010 Kansainvälisen naistenpäivän kunniaksi julkaistiin postimerkkivihko kuudesta suomalaisesta merkkinaisesta.

Vaatesuunnittelija
------------------

Pohjalainen on suunnitellut vaatemallistoja Piretalle, PTA:lle, Kestilälle, Finn-Flarelle ja L-Fashion Groupille. L-Fashion Groupin pääsuunnittelijana hän loi myös omaa nimeänsä kantavan Ril's-tuotemerkin.

Vuonna 2008 Pohjalainen suunnitteli Finnairin henkilökunnan uuden puvustuksen, joka oli tarkoitus ottaa käyttöön 2009. Taloudellisista syistä vaihto tehtiin kuitenkin vasta joulukuussa 2010 julkistetun yritysilmeen kokonaisuudistuksen yhteydessä. Uusi puvusto tuli käyttöön 15. joulukuuta 2011.

RLP Design Oy
-------------

RLP Design Oy on suunnitteluyritys, jonka *Ritva-Liisa Pohjalainen* -muotoilubrändin alla myymiin tuotteisiin kuuluu hänen suunnittelemiaan koruja, designtuotteita ja sisustusesineitä. Pohjalaisen puoliso Yrjö Möttönen on RLP Designin toimitusjohtaja. Heidän poikansa Jussi Möttönen on yrityksen brand manager.

Tuotteet valmistetaan lähtökohtaisesti kotimaassa. Keramiikka työllistää käsityöläisiä Pohjois-Savossa, korut valmistaa kuopiolainen Saurum Oy. Lasitaide valmistetaan Lasisirkus-yrityksessä Nuutajärvellä. Pääasiallisena myyntikanavana on Saurum ja muut kultasepänliikkeet. Tuotantoa on myös Italian Muranossa, jossa Ritva-Liisa Pahjalainen työskentelee italialaisen kuuluisan mrestro Pino Signoretton kanssa.

Lähteet
-------

1. ↑  Taskinen, Rita (toim.): *Suomalainen design : kuka kukin on : Design in Finland : who's who in Finnish design*. Helsinki: Ornamo, 1992. ISBN 952-9748-04-3.
2. 1 2  Viirret, Raili: Pohjalainen on merkkinainen *Raahen Seutu*.  9.3.2010.  Arkistoitu 23.10.2013. Viitattu 21.4.2010.
3. ↑  Ritva-Liisa Pohjalainen, Curriculum vitae (pdf) *rlp.fi*.  Arkistoitu 18.5.2014. Viitattu 18.5.2014. (englanniksi)
4. 1 2 3 4  Ritva-Liisa Pohjalainen, Curriculum vitae *uef.fi*. Itä-Suomen yliopisto. Viitattu 18.5.2014.
5. 1 2 3 4 5 6 7  Sallinen, Eira: Merkillinen nainen.  *Savon Sanomat*, 9.3.2010, s. 20.
6. ↑  Valtio palkitsi taideteollisuutta.  *Helsingin Sanomat*, 6.7.1979, s. 18. Artikkelin verkkoversio. Viitattu 8.2.2023.
7. ↑  Raatikainen, Merja: Ritva-Liisa Pohjalainen Kuopion yliopiston kunniatohtoriksi *Savon Sanomat*.  12.10.2009.  Arkistoitu 16.10.2009. Viitattu 12.10.2009.
8. ↑  Koskinen, Jerri: Ritva-Liisa Pohjalainen postimerkkiin *Savon Sanomat*.  8.3.2010.  Arkistoitu 11.3.2010. Viitattu 11.3.2010.
9. ↑  Ritva-Liisa Pohjalainen voitti Finnairin uusien palveluasujen suunnittelukilpailun.  18.4.2008. Finnair.  Arkistoitu 24.5.2012. Viitattu 16.10.2009.
10. ↑  Finnair muuttaa lentoemojensa tyylin, katso kuvat *Taloussamomat / Ilta-Sanomat*.  18.4.2008. Viitattu 4.4.2024.
11. ↑  Finnair Oyj: Finnair uudistaa virkapukunsa visionsa mukaisesti *Lehdistötiedote*.  14.12.2011.  Arkistoitu 5.3.2016. Viitattu 22.12.2011.
12. 1 2  Contact Riitta-Liisa Pohjalainen.  Arkistoitu 31.12.2008. Viitattu 16.10.2009. (englanniksi)
13. ↑  Home Design Ritva-Liisa Pohjalainen.  Arkistoitu 28.8.2010. Viitattu 16.10.2009.
14. ↑  Retailers Ritva-Liisa Pohjalainen.  Arkistoitu 31.12.2008. Viitattu 16.10.2009. (englanniksi)

Aiheesta muualla
----------------

* Ritva Liisa Pohjalainen -muotoilubrändin sivusto